Helsingin ja Uudenmaan sairaanhoitopiiri

Helsingin ja Uudenmaan sairaanhoitopiiri (lyhenne HUS, ) on Suomen suurin sairaanhoitopiiri ja toiseksi suurin työnantaja. 
HUS-sairaanhoitopiiriin kuuluu 24 jäsenkuntaa ja sen asukaspohja on lähes 1,7 miljoonaa ja laajemmalla erityisvastuualueella 2,2 miljoonaa.  Yliopistosairaala Hyksin erityisvastuualueeseen kuuluvat myös Päijät-Hämeen hyvinvointiyhtymä PHHYKY, Etelä-Karjalan sosiaali- ja terveyspiiri Eksote ja Kymenlaakson sairaanhoito- ja sosiaalipalvelujen kuntayhtymä Kymsote. Lisäksi HUS vastaa joistakin valtakunnallisesti keskitetyistä erityistason erikoissairaanhoidon palveluista koko maassa. Näitä ovat muun muassa elinsiirrot.

HUSin toimitusjohtajana aloitti helmikuussa 2022 Matti Bergendahl. Markku Mäkijärvi hoiti tehtävää elokuusta 2021 alkaen toimitusjohtaja Juha Tuomisen jäätyä työkyvyttömyyseläkkeelle.

Tunnuslukuja
Vuonna 2019 HUSissa hoidettiin 680 000 potilasta. Poliklinikkakäyntejä kertyi 2,9 miljoonaa. Sairaanhoitopiirissä tehtiin 92 000 leikkausta ja alueella syntyi 16 000 vauvaa.

HUS-kuntayhtymän palveluksessa oli vuonna 2019 yhteensä 26 536 henkilöä; henkilötyövuosia kertyi yhteensä 21 522. Henkilöstöstä 84 prosenttia oli naisia ja 16 prosenttia miehiä. HUS-konsernin tytäryhtiöissä oli lisäksi lähes 900 työntekijää.
HUSin toimintakulut olivat tilivuodelta 2019 yhteensä 2,409 miljardia euroa. Taseen loppusumma oli 1,421 miljardia euroa (31.12.2019). Jäsenkuntien asukkaiden palvelujen käyttöä vastaavat maksuosuudet olivat keskimäärin 1 057 euroa asukasta kohden (2019).

HUS on yliopistollinen sairaanhoitopiiri: opetuksessa ja tutkimuksessa sen yhteistyö on tiivistä Helsingin yliopiston lääketieteellisen tiedekunnan kanssa. Yhteistyön yksi tulos vuonna 2010 oli HUS:n uusi tutkimusstrategia. Lääketieteen ja hammaslääketieteen perusopetusta saa vuosittain yli 700 opiskelijaa. Vuonna 2012 lääkärikoulutuksesta valmistui 285 lääkäriä. 129 väitteli tohtoriksi. Noin 4 000 terveydenhuoltoalan opiskelijaa sai käytännön opetusta HUS:ssa.

Historia
HUS on vuoden 2000 alussa perustettu kuntayhtymä, sitä ennen erikoissairaanhoitoa järjestivät Helsingin alueella Helsingin kaupungin hallintoon kuulunut Helsingin sairaanhoitopiiri (HSHP), muissa Uudenmaan kunnissa toiminut kuntayhtymä Uudenmaan sairaanhoitopiiri (USHP) ja näiden piirien yhteisenä keskussairaalakuntayhtymänä toiminut Helsingin yliopistollinen keskussairaala (HYKS), jonka nimeksi tuli HUS:n perustamisen yhteydessä Helsingin seudun yliopistollinen keskussairaala.

Hallintoelimet
Kuntayhtymän ylintä päätösvaltaa käyttää valtuusto. Jäsenkuntien valtuustot valitsevat kuntayhtymän perussopimuksen mukaan HUS:n valtuustoon 2–5 jäsentä sekä kullekin henkilökohtaisen varajäsenen kunnanvaltuustojen toimikautta vastaavaksi ajaksi. Valtuuston jäsenten lukumäärä määräytyy jäsenkuntien peruspääomaosuuksien mukaisessa suhteessa. Lisäksi Helsingin yliopistolla on oikeus nimetä HUS:n valtuustoon kaksi jäsentä ja heidän henkilökohtaiset varajäsenensä. Kuntayhtymää johtaa valtuuston alaisena 17-jäseninen hallitus, jonka valtuusto valitsee toimikaudekseen ja johon Helsingin yliopisto myös nimeää kaksi jäsentä. Sairaanhoitoalueiden lautakunnat johtavat hallituksen ohjauksessa oman sairaanhoitoalueensa toimintaa. Hallitus ja hallituksen alainen konsernijaosto ohjaavat HUS:n liikelaitosten johtokuntia ja HUS:n tytäryhtiöitä.

Jäsenkunnat ja sairaanhoitoalueet
HUS on kuntayhtymä, jonka omistavat kaikki Uudellamaalla sijaitsevat kunnat lukuun ottamatta Pukkilaa ja Myrskylää, jotka kuuluvat Päijät-Hämeen hyvinvointikuntayhtymään. Myrskylä vaihtoi HUS:sta Päijät-Hämeeseen vuoden 2005 alussa.

HUS on jaettu viiteen sairaanhoitoalueeseen. Nämä ovat HYKS-sairaanhoitoalue, Hyvinkään sairaanhoitoalue, Lohjan sairaanhoitoalue, Länsi-Uudenmaan sairaanhoitoalue ja Porvoon sairaanhoitoalue. Sairaanhoitoaluejaon lisäksi HUS:n toiminta on pääosin organisoitu lääketieteellisiksi tulosyksiköiksi, liikelaitoksiksi sekä tytäryhtiöiksi.

Ensihoidon järjestämisalueet
HUS:n ensihoidon järjestämisalueet ovat:
 Helsinki
 Jorvi
 Peijas
 Hyvinkää
 Lohja 
 Länsi-Uusimaa
 Porvoo

Sairaalat HUS-alueella

Pääosa sairaaloista on Helsingin ja Uudenmaan sairaanhoitopiirin ylläpitämiä. Lisäksi Uudellamaalla on joitain kunnallisia sairaaloita, joissa on tyypillisesti jotain HUS:n toimintoja. Esimerkiksi Espoon sairaalassa on HUSin vastuulla olevaa synnytystoimintaa ja Vantaan sairaalan Katriinan sairaalasta löytyy Huslabin näytteenotto ja röntgen.

Katso myös
Paloniemen sairaala (Lohja), aiempi psykiatrinen sairaala (toiminnot pääosin siirretty Lohjan sairaalan yhteyteen)
Puistosairaala (Helsinki), entinen Lastenklinikka, suunniteltu avautuminen vaiheen 1 osalta 2022
Siltasairaala (Helsinki), rakenteilla, suunniteltu avautuminen 2023
Tammiharjun sairaala (Tammisaari, Raasepori), entinen psykiatrinen sairaala, nykyinen Raaseporin kaupungintalo

Lähteet

Aiheesta muualla
HUS:n verkkosivut